Risør Arbeiderparti har, i likhet med mange andre lokallag engasjert oss i flyktninge- og innvandringspolitikken. Verdiene ‘frihet, likhet og solidaritet’ er grunnleggende for vår bevegelse. Vi har vært stolte av å tilhøre et parti som har latt disse verdiene prege dette politikkområdet. De siste årene har partiet mistet troverdighet i dette spørsmålet. Dette gjelder i opinionen, men også internt i partiet blant annet gjennom flere ‘grasrotopprør’.

I programutkastet er det mye god politikk på dette området særlig når det gjelder integreringsarbeidet der det satses mye på å få flyktninger og innvandrere raskest mulig i aktivitet og ikke bli sittende i passive mottak. Den økte satsingen på kvoteflyktninger er bra. Det gjelder også vektleggingen at Norge skal være pådriver for internasjonale avtaler med forankring i FN. Solidaritetspotten er også et godt tiltak og betyr en økt satsing fra Norge. Det er bra og viktig at følges opp.

Det er imidlertid 3 områder hvor det må forbedringer til:

* Selv om det i teksten står at asylinstituttet ikke skal svekkes, er likevel hovedinnholdet at mottak av asylsøkere skal begrenses mest mulig. |
* Det legges sterk vekt på en forutsigbar politikk når det gjelder hvor mange Norge skal ta imot. Det er positivt. **Vi må imidlertid ha en politikk som gjør at vi kan agere når kriser oppstår. Da kan vi ikke la oss binde av den planlagte innsatsen på området. Da slår grunnverdiene våre til om at vi skal bidra. Og da er det bidrag som kommer i tillegg til den planlagte innsatsen.**
* Det legges opp til for stor begrensning på familiegjenforening. I mange lokalsamfunn som gjør en kjempejobb på integrering, oppleves det frustrerende at familier ikke kan gjenforenes.

Risør Arbeiderparti har følgende forslag til endringer:

**Etter linje 3917 settes inn nytt punkt:**

* **Asylsøkere skal som hovedregel plasseres i desentrale mottak** **slik at de kan leve et så normalt liv som mulig mens de får saken sin behandlet.***(Dette står omtalt i teksten foran punktene, men det er kun kvoteflyktninger som omtales i punktlista. Det blir feil.)*

**Etter linje 3993 settes inn nytt (hoved)punkt:**

* **I krisesituasjoner der det er behov for å innvilge flere asylsøknader må regjeringen gå i dialog og samarbeid med kommunene for å løse de utfordringer som da oppstår. Dette er ekstraordinære tiltak som i utgangspunkt må komme i tillegg til den planlagte satsingen.**

**Etter linje 4005:**

* **Gjeninnføre rimelighetsvilkåret for internflukt.**

**Etter linje 4012 settes inn 2 nye punkt**

* **Det skal arbeides for et lovforslag om en foreldelsesfrist på 8 år slik at ikke nye landsmenn risikerer å leve i usikkerhet for resten av livet.**
* **Ureturnerbare asylsøkere skal bli tilgodesett med arbeidstillatelse, og derav rett til helsehjelp.**

**Settes inn i 4071 etter ‘…må vektlegges’:**

**Familiegjenforening er svært viktig for å lykkes i integreringsarbeidet.**